b'\n_START_ARTICLE_\nUmberto Eco\n_START_SECTION_\n\xc5\xbdivljenjepis\n_START_PARAGRAPH_\nEco je bil rojen v mestu Alessandria v Italiji. Njegov o\xc4\x8de Giulio je bil ra\xc4\x8dunovodja preden so ga vpoklicali v tri vojne. Med 2. svetovno vojno se je Umberto skupaj z mamo Giovanno preselil v majhno vas v Piemontskih gorah._NEWLINE_Njegov priimek je akronim za ex caelis oblatus (lat: dan z nebes), ki je prvi\xc4\x8d bil dan njegovemu dedu._NEWLINE_Po doktoratu iz srednjeve\xc5\xa1ke filozofije in literature (Toma\xc5\xbe Akvinski) leta 1954 je bil najprej zaposlen na RAI v kulturnem uredni\xc5\xa1tvu televizije, kasneje je med drugim predaval estetiko na fakultetah v Torinu in Milanu, kamor se je po poroki septembra 1962 z nem\xc5\xa1ko u\xc4\x8diteljico umetnosti Renate Ramge preselil, ter semiotiko na univerzi v Bologni. Na \xc5\xa1tevilnih univerzah, na katerih je predaval, so mu podelili tudi \xc4\x8dastne doktorate. Svetovno znan pisatelj je postal s prvencem Ime ro\xc5\xbee (1980).\n_START_SECTION_\nDelo\n_START_PARAGRAPH_\nJe priznani semiotik in medievalist. Nekatere ugotovitve v njegovem znanstvenem delu (Odprto delo, Odsotna struktura, Razprava o splo\xc5\xa1ni semiotiki, Umetnost in lepota v srednjeve\xc5\xa1ki estetiki, Moje interpretacije, Interpretacija in nadinterpretacija) so vplivale tudi na njegove romane: Ime ro\xc5\xbee, Foucaultovo nihalo, Otok prej\xc5\xa1njega dne in Baudolino. V njih je opazna postmodernisti\xc4\x8dna predpostavka, da novo v literaturi ni ve\xc4\x8d mo\xc5\xbeno, mogo\xc4\x8de pa je iz del\xc4\x8dkov (literarne) tradicije sestaviti nove kombinacije in tako prenavljati dedi\xc5\xa1\xc4\x8dino oziroma vzpostaviti dialog literature z literaturo. Ecovi romani zdru\xc5\xbeujejo literarne aluzije in jezikovno znanje, oblikovano v razli\xc4\x8dna dru\xc5\xbebena, zgodovinska in filozofska sporo\xc4\x8dila.'